**A csalafinta Március**

**Írta: Krausz Gabriella, 4.b osztályos tanuló**

Iskolája:

Dr. Tolnay Sándor Általános Iskola

Gyöngyösfalu

Kossuth u. 41.

9723

A csalafinta Március

Az idők kezdete óta léteznek már. Mindegyik egyedi, mindegyik más, mindegyik tesz valami szép csodát, 12 varázsló egymásra talált, követik egymást az év során. Felhők fölött lakik a 12 barát. A tavaszi lakot elfoglalták a szeszélyes, tréfás hölgyek: Március, Április, Május, a nyári lakot a forróvérű urak: Június, Július és Augusztus. Az őszi lakot a nyugodtabb, megfontoltabb hölgyek lakják: Szeptember, Október és November, míg a téli lakot pedig a kemény és komoly urak: December, Január és Február.

Már jó ideje gondoskodnak a körforgásról, az évszakok váltakozásáról. Ám néhányan közülük kezdtek unatkozni, egy kis változatosságot akartak csempészni a megszokott mindennapokba, és bizony volt, aki nehezen várta ki a sorát is. Ez főleg a tréfás tavaszi hölgyek fejében fordult meg. Úgy gondolták, az évet egy kis januári tréfával kezdik. Március a délutáni teázás során álomport szórt Január teájába, és egy huncut mosollyal nyújtotta át neki, miközben magában szép álmokat kívánt neki. Január kicsit kételkedve fogadta el, de a finom illata megbabonázta és belekortyolt, azonnal mély álomba merült. Ezután Március felhúzta a hétmérföldes csizmáját, dobbantott velük kettőt, és rögtön a Földön találta magát. A napot megkérte, hogy sugaraival olvassza fel a havat, és melegítse fel a földeket. A nap csodálkozva kérdezte a hölgyet, hogy:

* Biztos ezt szeretnéd, Március?
* Nyugodj meg Napocska, ez csak egy kis tréfa, nem lesz semmi baj!
* Te tudod, de Január nem arról híres, hogy érti a tréfát!

Március dalra fakadt, a legszebb tavaszi dalokkal csalogatta elő a tavasz hírnökeit. Álmos szemekkel nyitotta ki a szirmait a Hóvirág, a Tőzike fel sem akart kelni, az Ibolya pedig nem értette, hogy mi történik. A Gyöngyvirágot hangos horkolásból ébresztette a Kankalin.

Hajnal hasadt, kukorékolásba kezdett a kakas, ám amint nekiállt, azonnal abba is hagyta. Tátott csőrrel nézte a sok színes virágot, és a zsenge füvet. A nagy álmélkodásban elvesztette az egyensúlyát és leesett a tyúkól tetejéről, de azonnal visszakecmergett a helyére, és az eddigi legnagyobb kukorékolásba kezdett, mert ezt mindenkinek látnia kell! Hirtelen mindenki felébredt és kirohant, hogy mi ez a hangos lárma... Mindenki szája tátva maradt, nem értették, hogy történhetett ez, de örültek, hogy végre nem fáznak. A gyerekek izgatottan öltöztek fel és rohantak ki az udvarra, hogy csokrot készítsenek a sok színes virágból, és hogy a hó után maradt pocsolyákat birtokba vegyék, de ehhez versenyezniük kellett a kismalacokkal, akik ugyanerre gondoltak a nagy víztócsákat látva. Közülük páran labdát ragadtak inkább, és egy gyors dobással már tovább is adták a másiknak, vagyis adták volna tovább, ha szegény kakas nem épp az útjukban állt volna. Úgy eltalálták, hogy ismét lebukfencezett az ól tetejéről. Bemérgesedett, ő aztán nem fog még egyszer visszamászni, inkább visszabújik és alszik egyet, hátha ez csak egy rossz álom.

Elérkezett a dél. Január megérezte a finom erdei gyümölcsös puding illatát, amit a gyerekek majszoltak a gyümölcsfák alatt, és hirtelen felébredt. Lassú léptekkel kicammogott a konyhára, és nem értette, hogy mi történt. Rossz előérzete támadt, ezért az óriási földi teleszkóphoz sietett. Ahogy belenézett, látta, hogy híre- hamva sincs az ő szikrázó havának, sehol sincs a fagyos szél és a didergő hideg, mindenki boldogan játszik kint a langyos tavaszi melegben. Megpillantotta Márciust, ahogy egy fa tövében sütkérezik, és egy kis mókust csalogat mogyoróval a kezében. Január szeméből kiröppent az álom, és úgy dühbe gurult, hogy véletlenül belerúgott a Hónapok vázájába. Szegény Január úgy följajgatott, hogy lehallatszódott a Földre. Erre Március is felriadt, a kis mókus pedig elszaladt. A remegő mókusra nézve eszébe jutott, hogy valószínűleg elmúlt az álompor hatása, és itt az ideje, hogy visszatérjen a felhők fölé. A virágokat megkérte, hogy térjenek vissza a téli álmukba, de már késő volt, mert Január fagyos hóviharral közelített, amely a tavasz minden jelét elsöpörte. Az emberek lemerevedtek, a gyerekek kezében a virágok megfagytak, jégvirággá változtak, a kismalacok farkán jégcsapok lógtak a tócsában való mártózás után.

Miután ismét visszatért a tél, Január már indult is számon kérni Márciust. Az ajtón hangos dörömbölés mellett mondta, hogy:

* Engedj be azonnal! Mi volt ez Március? Még nem jött el a Te időd!
* Nem engedlek be, amíg nem nyugszol meg! Ne vedd a szívedre, csak egy kis tréfa volt!

Erre Január befejezte a zörgetést, és úgy gondolta, hogy megleckézteti Márciust. Mivel Ő nem volt nagy tréfamester, ezért jó barátját, Fagy Jancsit kérte meg, hogy segítsen neki. Jancsit kérni sem kellett, szívesen vállalta ezt a feladatot. Január megmutatta a tavaszi lakot. Épp nem volt otthon Március, mert Áprilissal és Májussal együtt elmentek a nyári lakba egy teadélutánra. Jancsinak szabad volt a terep, két óra alatt bevetette az összes tudását, ami egy napig hatásos, majd utána a varázslat feloldódik.

Március előbb hazajött, mint a többiek, hogy a virágait megöntözze. Először még semmi sem tűnt fel neki. Csak mikor át akarta venni a benti cipőjét, észrevette, hogy egy fagyott pocsolya közepébe ragadt, amiből hiába próbálta kiszedni, sehogy se sikerült, a végére a nagy lendülettől hátra bukfencezett, és a fejét bevágta a falba. Úgy gondolta, marad inkább a kinti cipőjében, nem erőlteti, úgyis a kertbe indult locsolni. Amikor megfogta a locsolókannát, hangos zörgésre lett figyelmes, belenézett, és mit láttak a szemei, tele volt fagyott jégkockákkal, amit hiába próbált kiönteni, mindig újra tellett. Na, gondolta, ebből ma már víz nem fog folyni. Azért a virágait mégis megnézi, és még csak akkor fakadt sírva, mert a szép színes virágai helyett jégpáncélba öltözött virágok fogadták. Egy hatalmasat kiáltott fel:

* Január, mit tettél? Ez nem volt szép Tőled!

Egy teával akarta csillapítani a dühét, de mikor ment a teafőzőért, látta, hogy szúrós jégkristályokkal van kirakva a fogantyúja, tehát ma biztos nem fog már teázni. „Jobb, ha aludni megyek és fel sem ébredek, míg véget nem ér ez a rémálom.” De egy utolsó csíny még várta a szobájában. Egy kanna fagyott víz ömlött a nyakába, amitől a képe lilává, a haja tüskéssé merevedett. Ezt látva, miközben tükörbe nézett, egyszerre hátast dobott az ágyába.

Január és Jancsi jót nevetett rajta az ablakban, és úgy gondolták, megtanulta a leckét. Így jár az, aki Januárral húz újat, és nem bírja kivárni a sorát!